open-index/open-wikipedia-markdown huggingface dataset:
רוברט בנטלי

**רוברט ג'וליאן בנטלי** (באנגלית: **Robert Julian Bentley**; נולד ב-3 בפברואר 1943) הוא רופא ופוליטיקאי אמריקאי, שכיהן כמושל אלבמה בשנים 2011–2017.

## ביוגרפיה
בנטלי נולד בעיר קולומביאנה שבאלבמה. אביו, דייוויד בנטלי עבד במנסרה והיה פעיל במפלגה הרפובליקנית. ב-1960 סיים לימודיו בבית ספר תיכון באלבמה וב-1964 סיים תואר ראשון בביולוגיה ובכימיה באוניברסיטת אלבמה.

לאחר שסיים את התואר הראשון, החל ללמוד בבית הספר לרפואה של אוניברסיטת אלבמה. ב-1968 השלים את לימודי הרפואה, והחל את שנת הסטאז' שלו במרכז הרפואי המתודיסטי קראווי בברמינגהאם. בשנת 1969 התגייס לחיל האוויר של ארצות הברית ושירת בתקופת מלחמת וייטנאם כרופא צבאי בבסיס חיל האוויר פופ בפאייטוויל שבקרוליינה הצפונית. בשנת 1971 השתחרר בדרגת קפטן. לאחר שירותו הצבאי, החל בנטלי תקופת התמחות של שלוש שנים ברפואת עור באוניברסיטת אלבמה. ב-1974 עבר לטסקלוסה ופתח מרפאת עור. בנטלי הוא רופא עור מוסמך וכיהן במשך שתי קדנציות כנשיא אגודת רפואת העור של אלבמה.

## קריירה פוליטית
ב-1998 התמודד בנטלי כמועמד רפובליקני לסנאט של אלבמה מול פיל פול והפסיד בהפרש של 58 קולות בלבד. בשנת 2002 נבחר בנטלי לראשונה לבית הנבחרים של אלבמה, מטעם מחוז טסקלוסה, לאחר שזכה בכמעט 65% מהקולות. ב-2006 נבחר לתקופת כהונה שנייה. במהלך כהונתו בבית המחוקקים ראה בנטלי בעדיפות עליונה להכשיר ספקי שירותי בריאות טיפול ראשוני ולהגביר תרומת איברים. הוא אחראי לשני תיקונים בחוקי אלבמה בתחום תרומת האיברים, האחד נוגע לנושא תרומת קרנית והשני עוסק בהגנה על זכויותיהם של תורמי איברים. בשנת 2010 הודיע שלא יתמודד שוב לבית המחוקקים על מנת להתמודד לתפקיד מושל אלבמה.

בבחירות המקדימות של המפלגה הרפובליקנית שנערכו ב-13 ביולי 2010 ניצח את בראדלי ביירן ברוב של 44%-56%. ב-2 בנובמבר 2010, נבחר בפעם הראשונה לתפקיד מושל אלבמה לאחר שגבר על מועמד המפלגה הדמוקרטית ברוב של כ-57.6%. ב-17 בינואר 2011, שעות לאחר שהושבע לתפקיד המושל, חולל בנטלי סערה כשאמר: "אם אתם לא נוצרים, אתם לא אחיי".

ב-2014 נבחר לתפקיד בפעם השנייה. באפריל 2017 התפטר מתפקידו לאחר שנפתח נגדו הליך הדחה בגין חשד לעבירות אתיקה בנושא ניהול כספי קמפיין הבחירות שלו, עבירות שהתגלו במהלך חקירת פרשת הטיוח לרומן שלו.

## חיים אישיים
בשנת לימודיו הראשונה בבית הספר לרפואה הכיר את מרת'ה דיאן ג'ונס ממונטגומרי, הם נישאו ב-24 ביולי 1965 ולהם ארבעה בנים. ב-29 בספטמבר 2015 התגרשו, גירושים שאירעו על רקע האשמות של רומן שקיים עם היועצת הפוליטית הבכירה שלו.

## קישורים חיצוניים

* 

## הערות שוליים

קטגוריה:אמריקאים ילידי אלבמה
קטגוריה:חברי המפלגה הרפובליקנית (ארצות הברית)
קטגוריה:מושלי אלבמה
קטגוריה:בוגרי אוניברסיטת אלבמה
קטגוריה:חברי בית המחוקקים של אלבמה
קטגוריה:רופאי עור אמריקאים
קטגוריה:קצינים וחוגרים בחיל האוויר של ארצות הברית
קטגוריה:מושלי מדינות ארצות הברית מהמפלגה הרפובליקנית
קטגוריה:אמריקאים שנולדו ב-1943
מריו אנדרטי

[שמאל|ממוזער|200px|מריו אנדרטי ב-[1991]]
[שמאל|ממוזער|200px|אנדרטי חוגג את ניצחונו האחרון בפורמולה 1, [1978]]
**מריו גבריאל אנדרטי** (**Mario Gabriele Andretti**, נולד ב-28 בפברואר 1940) הוא אמריקני יליד איטליה, נהג מרוצי מכוניות לשעבר. הוא אחד המצליחים ביותר בהיסטוריה של הספורט המוטורי באמריקה ואחד משני נהגים בלבד שהצליחו לנצח במרוצים בפורמולה 1, IndyCar, אליפות העולם למכוניות ספורט ו-NASCAR (השני הוא דן גורני). הוא גם ניצח במרוצי מכוניות ננסיות ומרוצי ספרינט על עפר.

במהלך הקריירה שלו זכה אנדרטי באליפות פורמולה 1 ב-1978, בארבע אליפויות IndyCar (שלוש תחת USAC ואחת תחת CART) ובתחרות אלוף האלופים הבינלאומי של 79–1978. הוא הנהג היחידי שהיה אלוף באינדיאנפוליס 500 (1969), דייטונה 500 (1967) ופורמולה 1. אף אמריקני לא ניצח במרוץ פורמולה 1 מאז ניצח אנדרטי בגרנד פרי ההולנדי של 1978. בסך הכל היו לאנדרטי 109 ניצחונות במסלולים ראשיים.
אנדרטי היה מי שאמר את המשפט המפורסם:

"if everything seems under control, you'er just not going fast enough"

## קישורים חיצוניים

* 

* 

## הערות שוליים

קטגוריה:נהגי פורמולה 1
קטגוריה:נהגי מכוניות מרוץ אמריקאים
קטגוריה:נהגי קבוצת פרארי
קטגוריה:נהגי קבוצת לוטוס
קטגוריה:נהגי קבוצת מקלארן
קטגוריה:חברי היכל התהילה של הפדרציה הבין-לאומית לרכב
קטגוריה:מהגרים מאיטליה לארצות הברית
קטגוריה:אמריקאים שנולדו ב-1940
גד לנצר

250px|שמאל|ממוזער|נבחרת ישראל על דוכן המנצחים לאחר שזכתה במדליית כסף, בכדורעף נכים
**גד לנצר** (נולד ב-1944) הוא ספורטאי פאראלימפי לשעבר, חבר נבחרת ישראל בכדורעף נכים.

## ביוגרפיה
גדל בקיבוצים עין גב וגינוסר. בתקופת ההמתנה גויס למילואים ושירת בסיני. במלחמת ששת הימים נפצע בקרב באום כתף ובעודו ממתין לפינוי רפואי, נפגע מפיצוץ סמוך ורגלו רוסקה. לאחר תקופת שיקום ממושכת סיים לימודים בפקולטה לחקלאות של האוניברסיטה העברית ועבד כמרכז הפרדסים בקיבוץ.

לנצר חזר לעסוק בספורט, היה מאמן נבחרת כדורעף הפועל גנוסר והוזמן לשחק בנבחרת ישראל בכדורעף נכים. עם הנבחרת היה שותף לזכייה במדליית זהב ב ובמדליית כסף ב. השתתף גם בנבחרת הכדורעף במשחקים הפאראלימפיים ברצלונה (1992).

בתחרויות של 1976 התחרה גם בשחייה: במשחה 100 מטר בסגנון חזה סיים במקום השישי (1:48.67 דקות), במשחה 20 מטר בסגנון מעורב נפסל במשחה הגמר ובשני משחים נוספים לא עבר את שלב המוקדמות.

לנצר נשוי ואב לשלושה.

## קישורים חיצוניים
* פירוט השתתפותו בתחרויות המשחקים הפאראלימפיים באתר הרשמי של IPC 

קטגוריה:אלופים פאראלימפיים ישראלים
קטגוריה:זוכי מדליית כסף פאראלימפית מישראל
קטגוריה:שחקני כדורעף נכים ישראלים
קטגוריה:שחקני כדורעף פאראלימפיים ישראלים
קטגוריה:שחיינים פאראלימפיים ישראלים
קטגוריה:ספורטאים ישראלים במשחקים הפאראלימפיים טורונטו (1976)
קטגוריה:שחקני כדורעף במשחקים הפאראלימפיים טורונטו (1976)
קטגוריה:שחיינים במשחקים הפאראלימפיים טורונטו (1976)
קטגוריה:ספורטאים ישראלים במשחקים הפאראלימפיים סיאול (1988)
קטגוריה:שחקני כדורעף במשחקים הפאראלימפיים סיאול (1988)
קטגוריה:ספורטאים ישראלים במשחקים הפאראלימפיים ברצלונה (1992)
קטגוריה:שחקני כדורעף במשחקים הפאראלימפיים ברצלונה (1992)
קטגוריה:ספורטאים נכי צה"ל
קטגוריה:עין גב: אישים
קטגוריה:גינוסר: אישים
קטגוריה:בוגרי האוניברסיטה העברית בירושלים: חקלאות
קטגוריה:ישראלים שנולדו ב-1944
פוליטיקו

**פוליטיקו** (באנגלית: **Politico**) הוא ארגון תקשורת העוסק בנושאים פוליטיים. הארגון בבעלות Axel Springer SE, חברת הוצאה לאור הממוקמת בגרמניה אך נמצאת בבעלות אמריקאית, ובין השאר מוציאה לאור את עיתון Die Welt השמרן. הארגון מתחזק את אתר האינטרנט **[https://www.politico.com/ politico.com]**, וחינמון המופץ באזור וושינגטון די. סי. ומנהטן, מגזין, פודקאסט ותכנים המועברים באמצעי מדיה נוספים.

## היסטוריה
את פוליטיקו ייסדו העיתונאים ג'ון האריס וג'ים ונדהיי שפרשו מה"וושינגטון פוסט". המהדורה הראשונה של העיתון יצאה ב-23 בינואר 2007.

בשנת 2012 זכה פוליטיקו לראשונה בפרס פוליצר.

בשנת 2014 הושק עיתון ואתר אינטרנט בשם פוליטיקה אירופה, מיזם משותף של פוליטיקו ואקסל שפרינגר.

נכון לשנת 2017, פוליטיקו טענה כי יש בממוצע 26 מיליון מבקרים ייחודיים בחודש באתר האמריקאי שלה, ולמעלה מ-1.5 מיליון מבקרים ייחודיים באתר האירופי שלה.

באוגוסט 2021 נמסר שחברת ההוצאה לאור הגרמנית "אקסל שפרינגר" רוכשת את "פוליטיקו", כשהעסקה מותנית באישורים רגולטוריים. במסגרת העסקה, "אקסל שפרינגר" תרכוש את חמישים אחוזי הבעלות הנותרים על אתר החדשות "פוליטיקו אירופה" , מיזם משותף לשתי החברות מאז שנת 2014, וכן תרכוש את אתר חדשות הטכנולוגיה "פרוטוקול" מידיו של רוברט אולבריטון , המייסד והבעלים של חברת "קפיטול ניוז" , החברה האם של "פוליטיקו".

## חשיפות ותחקירים
פוליטיקו מתמקד בפרסום תחקירים וחשיפות. בין השאר:
* היה הראשון לדווח על קרע בין הנשיא דונלד טראמפ לתורם העיקרי שלו שלדון אדלסון.
* פרסם תחקיר באפריל 2017 שארגון חב"ד העולמי נמצאה בלב מערכת הקשרים בין טראמפ לפוטין.
* בינואר 2018, חשף כי ראש המרכז למניעה ובקרה של מחלות, ברנדה פיצג'רלד, האחראית על בריאות הציבור בממשל טראמפ, רכשה מניות של חברות טבק לאחר כניסתה לתפקיד. היא התפטרה לאחר החשיפה, מאחר שהמרכז שבראשו היא עמדה אחראי לתוכניות נגד עישון של הממשל.
* ביולי 2018, חשף שחברת בלאק קיוב הישראלית עמדה מאחורי הקמפיין להכפשת ארגוני שמאל בבחירות בהונגריה.
* בספטמבר 2019, דיווח כי שלושה בכירים לשעבר בממשל האמריקאי טוענים כי ישראל נמצאת מאחורי מכשירי המעקב שנמצאו בבית הלבן ובאזורים רגישים נוספים ברחבי וושינגטון די.סי.
* במאי 2022 פורסמה באתר טיוטת החלטה מודלפת של בית המשפט העליון בארצות הברית מאת סמואל אליטו, לפיה הסתמן רוב לביטול פסק דין רו נגד וייד בתיק דובס נגד הארגון לבריאות נשים בג'קסון. בניו יורק טיימס הוגדרה החשיפה כ"סקופ היסטורי".
* ב-1 בנובמבר 2023 במהלך מלחמת חרבות ברזל פורסם באתר כי נשיא ארצות הברית ביידן אמר לנתניהו שימיו ספורים בתפקיד והציע לו לשתף את יורשו המיועד בלקחי המלחמה, אמנם שעות ספורות לאחר פרסום הידיעה דוברת המועצה לביטחון לאומי בארצות הברית אדריאן ווטסון הכחישה את הדיווח ואמרה כי "הנושא לא נידון בידי הנשיא בעבר או בהווה, מתרכזים במשבר הנוכחי".

## קישורים חיצוניים

* 

## הערות שוליים

קטגוריה:אתרי אינטרנט אמריקאיים
קטגוריה:ארצות הברית: עיתונים
קטגוריה:אתרי אינטרנט שהושקו ב-2013
סמן גנטי

[ממוזער|אפרוחים מעל תמונה של מפה גנטית של [תרנגולת. לתרנגולת גנום של 39 זוגות כרומוזומים.]]

**סַמָּן גנטי** (Genetic marker) הוא גן או מקטע DNA שמיקומו על גבי הכרומוזום ידוע, ויכול לשמש לזיהוי פרטים או מינים שונים. ניתן להגדיר סמן גנטי כווריאציה (שיכולה להיווצר ממוטציה או שינוי בלוקוסים של הגנום) שניתן להבחין בה. סמן גנטי יכול להיות רצף DNA קצר, כמו מקטע שבמרכזו שינוי בזוג-בסיסים אחד (SNP), או רצף ארוך, כמו מיקרוסטלייט. סמן גנטי הוא סוג של סמן מולקולרי (Molecular marker).

סמנים גנטיים משמשים לחקר מחלות תורשתיות, לעריכת מחקרים גניאולוגיים, ולחקר ההיסטוריה של האבולוציה. כמו כן, בביולוגיה מולקולרית ובביוטכנולוגיה, סמנים גנטיים משמשים לזיהוי רצפי DNA מסוימים בתוך מאגר של מקטעי DNA לא ידועים.

## רקע
במשך שנים רבות, מיפוי גנים היה מוגבל לזיהוי אורגניזמים באמצעות סמנים פנוטיפיים מסורתיים. המחקר התבצע בעיקר בעזרת מאפיינים קלים לזיהוי, כגון סוגי דם או צורות שונות של זרעי צמחים. בגלל המספר המוגבל של מאפיינים מסוג זה בחלק מהאורגניזמים, אפשרויות המיפוי הגנטי היו מוגבלות.

## סוגי סמנים גנטיים
ישנם סוגים רבים של סמנים גנטיים, ולכל סוג יש יתרונות וחסרונות משלו. בעזרת סמנים גנטיים ניתן לזהות דומיננטיות וקו-דומיננטיות ביצור. לדוגמה, בעזרת סמנים ניתן להבחין אם היצור הוא הומוזיגוט או הטרוזיגוט. סמנים קו-דומיננטיים יעילים מכיוון שהם חושפים יותר מגן אחד, ולכן מאפשר מעקב אחרי תכונה מסוימת באמצעות שיטות המיפוי. הסמנים מאפשרים הגברה של מקטע קצר מתוך הגנום המשמש להשוואה ולאנליזה. באמצעות הסמנים ניתן להבחין בשינויים מזעריים בין פרטים באוכלוסייה. באמצעות סמנים אלו יצרו ויוצרים מפות גנטיות. ניתן גם לזהות באמצעות הסמנים כמה אללים תורמים לתכונה מסוימת.

יש להשתמש בשיקול דעת בבחירת סמן גנטי ואת התאמתו למחקר. לדוגמה, יש סמנים שדורשים כמות של 0.02 גרם דנ"א (RAPD), וסמנים אחרים הדורשים פי 500 יותר (RFLP) כדי לקבל תוצאות אמינות.

## שימושים
ניתן להשתמש בסמנים גנטיים על מנת לחקור את הקשר בין מחלות תורשתיות והבסיס הגנטי שלהן. ידוע כי מקטעים סמוכים בדנ"א נוטים לעבור בתורשה דומה, לפיכך ניתן לבחון תורשה של גן מסוים אם הוא נמצא סמוך לסמן על אף שמיקומו המדויק לא ידוע. כך יוצרים מפות תאחיזה, אשר מודדות את המרחק בין מקטעים גנטיים במרחקי סנטימורגן.

סמנים גנטיים משמשים במחקרים גניאולוגיים כדי לחקור את המרחק הגנטי בין פרטים או בין אוכלוסיות. סמנים שמקורם באחד ההורים (כגון דנ"א מיטוכונדרי שמקורו באם או כרומוזום Y שמקורו באב) משמשים לחקר האבות המייסדים של אוכלוסיות.

ישנו שימוש נרחב בסמנים גנטיים בתחום מדעי הצמח. סמנים אלו משמשים להשבחת זני צמחים. ניתן לשמש בסמנים הגנטיים כדי לעקוב אחרי העברת תכונות המזוהות עם הסמנים בין צאצאי ההכלאה. באמצעות הכלאות ניתן לזהות מיקומים גנומיים של תכונות שונות ובכך להשביח זנים קיימים, כגון עמידות לפטרייה מסוימת. לדוגמה, פטריית הפוזריום אשר תוקפת חיטה יכולה להוביל לתוצאות הרסניות. ישנם זנים עמידים לפטרייה. העמידות מושגת על ידי גן מסוים, שניתן לעקוב אחריו באמצעות סמן גנטי. כך ניתן להכליא בין צמח עמיד לפטרייה לבין צמח לא עמיד, ולברור מבין הצאצאים רק את אלו העמידים, ואותם לזרוע בשדה. כך חקלאים יכולים להתמודד עם הפטרייה בדרך טבעית ולהפחית את השימוש בחומרי הדברה.

## ראו גם
* מיפוי גנטי
* און כלאיים
* לוקוס של תכונה כמותית

## קישורים חיצוניים

* 

קטגוריה:גנטיקה
קטגוריה:ביוטכנולוגיה
יוסף כרמל (רב)

הרב **יוסף גרשון כרמל** נולד בירושלים (כ"ה בסיון תשי"ג, 8 ביוני 1953) הוא ראש כולל ארץ חמדה בירושלים ואב"ד "ארץ חמדה - גזית".

## תולדות חייו
נולד בירושלים לאליהו ומלכה - נכדתו של הרב יוסף גרשון הורביץ (רבה של מאה שערים) ודור שביעי לתלמידי הגר"א. למד בישיבת נתיב מאיר. היה ממייסדי ישיבת ניר קריית ארבע, בה שימש כר"מ במשך כעשור. שירת בצה"ל בחיל השריון, ולחם במלחמת יום הכיפורים ובמלחמת שלום הגליל. החל משנת תשמ"ה החל לשמש כמרצה בכיר במכללה ירושלים. בשנת תשמ"ז התמנה לכהן כראש בית המדרש במכון מאיר למשך כשנה. 

באלול תשמ"ז ייסד יחד עם הרב משה ארנרייך את כולל ארץ חמדה, תחת נשיאותו של הרב שאול ישראלי. עד היום מכהן הרב כרמל כראש הכולל. בשנת תשס"ו ייסד מכון 'ארץ חמדה' את בית הדין "משפט והלכה בישראל", שפעל תחילה בתל אביב ובירושלים. בשנת תשס"ט אוחד בית הדין של 'ארץ חמדה' עם "איגוד בתי הדין - גזית", לרשת בתי דין בשם "ארץ חמדה - גזית". לאורך כל השנים הרב כרמל מכהן כאב"ד בבית הדין בירושלים, ובפועל הוא ממובילי ומתווי המדיניות של רשת בתי הדין 'ארץ חמדה - גזית'.

הרב כרמל עומד בראש פרויקט "Ask The Rabbi" ("שאל את הרב") שנתן עד כה למעלה מ-15,000 תשובות בהלכה באנגלית לפונים מרחבי העולם, בהם רבני קהילות רבים.
שמו הוצע בעבר כמועמד לכהן כרבה של ירושלים.

## חיים אישיים
נשוי לבת שבע, אב לחמישה  ילדים, ומתגורר בשכונת קריית משה  בירושלים.

דודו הוא לוי יצחק הירושלמי.

אחותו שלומית היא אשתו של הרב יהודה קרויזר - רב היישוב מצפה יריחו, ואמו של ח"כ יצחק קרויזר.

## ספריו
* **צפנת אליהו** - ביאור על ביאור הגר"א לשולחן ערוך חושן משפט - הלכות נזקי ממון.
* בעריכתו ובהכוונתו: שו"ת **במראה הבזק** - סדרת ספרי שו"ת שכתבו רבני המכון לשואלים ורבנים מרחבי העולם בכל תחומי ההלכה.
* **צפנת ישעיהו** - ביאור מקיף על ספר ישעיהו. בהוצאת מגיד.

## קישורים חיצוניים
* קורות חייו באתר ארץ חמדה
* שיעורי הרב כרמל באתר ישיבה
* כל הכתבות על הרב יוסף כרמל, באתר ערוץ 7
* 
* 
* "צעקתי לא לירות" סיפור הטלית שהצילה במלחמת יום הכיפורים, באתר הידברות
* 

קטגוריה:ראשי כולל אברכים ישראלים
קטגוריה:קריית משה: רבנים
קטגוריה:מחברי ספרי הלכה
קטגוריה:בוגרי ישיבת נתיב מאיר
קטגוריה:רבני ישיבת ניר קריית ארבע
קטגוריה:ארץ חמדה
קטגוריה:פרשני מקרא בעת החדשה
קטגוריה:אבות בתי דין
קטגוריה:סגל מכללה ירושלים
קטגוריה:בוגרי ישיבת ניר קריית ארבע
קטגוריה:דייני רשת ארץ חמדה גזית
קטגוריה:ישראלים שנולדו ב-1953
תטא הילינג

ממוזער|שמאל|סמל ארגון תטא הילינג

**תטא הילינג** (Theta Healing) היא שיטת ריפוי אלטרנטיבי פסאודו-מדעית המתבססת על הרעיון שלאדם יש שליטה רצונית בגלי מוח מסוג תטא, ובעזרת השליטה הזו ניתן לחזק את הגוף והנפש. את השיטה פיתחה הנטורופתית ויאנה סטייבל שמאז הורשעה במספר סעיפים של הונאה והפרת חוזה בעקבות טענות שקריות בנוגע להיסטוריה הרפואית שלה וליעילות השיטה שפיתחה.

## רקע
השיטה פותחה על ידי הנטורופתית ויאנה סטייבל, שטוענת שהבורא נגלה אליה על ידי תקשור וגילה לה את השיטה, ובעזרתה ריפאה עצמה מסרטן בשנת 1995. בעקבות טענה זו סטייבל הורשעה בהונאה ונאלצה לשלם סכומים גדולים בפיצוים, שכן היא מעולם לא אובחנה בסרטן. לטענת סטייבל, בכוחה של השיטה גם לשנות דנ"א. לדבריה:

## גופים המקדמים את השיטה
סטייבל עומדת בראש ארגון המלמד את השיטה ובסיסו נמצא במונטנה, ארצות הברית. לארגון יש קבוצות-לימוד מקומיות הפעילות ברחבי העולם המערבי, עם תלמידים ומורים.

יש לארגון מספר ארגוני-בת, ובכלל זה מוסד תטא הילינג בשם "חשוֹב!" (Think), ומוסד שני בשם "מדע" (Science). לארגון אתר אינטרנט פעיל שבו מוצגת השיטה ונמכרים ספרים, תקליטורים ופריטי לבוש הנושאים את סמלי הארגון ומסריו. גם בישראל פועלים אנשים המלמדים את השיטה ומטפלים בעזרתה..

## האשמות והרשעות בהונאה

מיסדת השיטה, ויאנה סטיבל, הורשעה בשנת 2016 בהונאה והפרת חוזה בעקבות טענתה שריפאה את עצמה מסרטן בעצם הירך בניגוד לתחזיות רופאיה שתאלץ לעבור כריתת רגל. עוד היא טענה כי הסרטן ברגלה התפתח ללימפומה וסרקומה ושהוציאה את עצמה מתרדמת באמצעות השיטות שפיתחה. במהלך המשפט נחשפו התיקים הרפואיים שלה ומהם עולה שהיא מעולם לא אובחנה בסרטן ומעולם לא הומלצה לכריתת רגל. במשפט נפסק כי על סטייבל לשלם לתובע (מטפל לשעבר בשיטה) 111,000$ בעקבות הפרת חוזה, 17,000$ בעקבות הונאה ו-500,000$ כפיצויים עונשיים.

אין כל סימוכין לשיטה ומחקרים שנערכו הוכיחו כי השיטה אינה מועילה לאף מחלה מעבר לאפקט הפלצבו, לכן תטא הילינג נחשבת פסאודו-מדע ולעיתים אף דת.

עיתונאים שחקרו את נושא התטא הילינג בבריטניה ראיינו מטופלים לשעבר שסיפרו שהשיטה לא שיפרה את מצבם כלל, ואת פרופ' אדוארד ארנסט מאוניברסיטת אקסטר שהגדיר את השיטה כ"אוסף מסוכן של שטויות, נוכלות שהיא על גבול הפלילית".

## ראו גם
* אלקטרואנצפלוגרם (גלי מוח)
* דת ואושר
* הילינג
* דמיון מודרך
* קינסיולוגיה יישומית

## קישורים חיצוניים
* אתר הבית של ארגון תטא הילינג
* מה זה תטא הילינג?
* על השיטה באתר ויקי-רציונל
*תטא הילינג - הסבר על השיטה

## הערות שוליים

קטגוריה:רפואה אלטרנטיבית
קטגוריה:פסאודו-מדע
קטגוריה:פסיכותרפיה פסאודו-מדעית
אטלוס (בן אנדרומנס)

**אַטָּלוֹס** (ביוונית: **Ἄτταλος**; ?–316 לפנה"ס) היה מצביא מוקדוני בצבאו של אלכסנדר הגדול, ולאחר מכן דמות שולית במלחמות הדיאדוכים.

## ביוגרפיה
שנת לידתו המדויקת אינה ידועה. הוא היה בנו של אציל מוקדוני בשם אנדרומנס, וידוע על שלושה אחים שהיו לו, אשר כולם שירתו בצבא המוקדוני, סימיאס, פולמון ואמינטס. הוא שירת בצבאו של פיליפוס השני, מלך מוקדון, והגיע לדרגה של סומאטופילקס בצבאו. כאשר פיליפוס נרצח בשנת 336 לפנה"ס, הוא היה אחד מהחיילים שדלקו אחרי הרוצח פאוסניאס והרגו אותו. לאחר מכן המשיך לשרת בצבאו של אלכסנדר הגדול. בשנת 330 לפנה"ס, במהלך קשר פילוטאס, נחשדו הוא ושלושת אחיו במעורבות בקשר על סמך ידידותם הקרובה עם פילוטאס. פולמון נמלט אל הפרסים ולאחר מכן נרצח, אולם שלושת האחרים נותרו להמתין למשפטם. הם זוכו, הודות להתגוננותו העיקשת של אמינטס שהוכיח את חפותם. בתחילת שנת 328 לפנה"ס, במהלך כיבושי אלכסנדר הגדול באסיה התיכונה, הוא פיקד על טקסיס (מקביל בערך לחטיבה) שהיה תחת פיקודו העליון של קרטרוס, והשתתף בדיכוי מרידות בבאקטריה. אריאנוס מספר שבשנת 323 לפנה"ס הוא ושישה קצינים נוספים ישנו לילה במקדש סראפיס כדי לבקש רחמים מהאל עבור אלכסנדר החולה. מקטע שהשתמר מחיבורו האבוד של אריאנוס, "אירועים לאחר מותו של אלכסנדר", ניתן ללמוד שהיה לו חלק בהבאת גופתו של אלכסנדר לקבורה, אולם הטקסט בקטע זה קטוע עד מאוד.

במהלך הסכמי בבל, צידד אטלוס בפרדיקס, ואף נשא לאישה את אטלנטה, אחותו של זה. עם פרוץ מלחמת הדיאדוכים הראשונה בשנת 322 לפנה"ס, התייצב לימינו של פרדיקס והתלווה אליו במסעו כנגד תלמי. הוא קיבל ממנו פיקוד על הצי העוגן בפלוסיום, ולא נכח כאשר פרדיקס נרצח בידי חייליו בשנת 320 לפנה"ס. במסגרת הסכם טריפרדיסוס שנערך בין המנצחים, הוצא גזר דין מוות על כל תומכיו לשעבר של פרדיקס, ואשתו של אטלוס, אטלנטה, נרצחה. אטלוס הפליג אל העיר צור בפיניקיה, והמושל המוקדוני של העיר, ארכלאוס, קיבל את פניו בברכה והחזיר לו 800 טלנטים כסף שהופקדו בידיו על ידי פרדיקס. אטלוס נשאר זמן מה בצור, וקיבץ סביבו את תומכיו של פרדיקס שנמלטו ממצרים. הצבא שלו כלל בסופו של דבר 10,000 חי"ר ו־800 פרשים. עם כוח זה הוא תקף את רודוס, אולם הרודים בהנהגת האדמירל דמרטוס, הדפו אותו.

אטלוס הפליג לפסידיה, במטרה לאחד כוחות עם שאר תומכיו לשעבר של פרדיקס. הוא התאחד עם צבאו של אלקטס, ומלאכת השמדתם הופקדה בידי אנטיגונוס מונופתלמוס. אנטיגונוס הביס אותם בקרב, ובעוד אלקטס הצליח להימלט (ומאוחר יותר נתפס בטרמסוס), נפלו אטלוס וקצינים נוספים בשבי. הם נכלאו בטירה מבודדת בתחומי ממלכתו של אנטיגונוס יחד עם אסירים נוספים. בשנת 317 לפנה"ס מרדו הוא ושאר האסירים, והצליחו להכריע את שומריהם. הם השתלטו על הטירה, ואנשיו של אנטיגונוס, בהנהגתה של המלכה סטרטוניקה בעצמה, הטילו עליהם מצור שנמשך שנה וארבעה חודשים, שלאחריו נהרג אטלוס.

## הערות שוליים

קטגוריה:מלחמות הדיאדוכים
קטגוריה:מוקדונים
קטגוריה:יוון העתיקה: היסטוריה צבאית
קטגוריה:יוונים הלניסטיים
קטגוריה:אלכסנדר הגדול
קטגוריה:אישים שחיו במאה ה-4 לפנה"ס
דראווה פטוי

**מועדון כדורגל דראווה פטוי** (באנגלית: **Drava Ptuj Football Club**) היה מועדון כדורגל סלובני מהעיר פטוי, אשר מספר עונות בליגת העל הסלובנית. בעונת 2010/2011 המועדון פורק, כאשר עונה קודם לכן ירדה לליגה השנייה.

## תארים
* גביע הקהילה:
** **זכייה** (4): 1992/1993, 1995/1996, 1997/1998, 1998/1999

## קישורים חיצוניים

* 

## הערות שוליים

קטגוריה:קבוצות כדורגל סלובניות
קטגוריה:קבוצות כדורגל שהוקמו ב-1933
קטגוריה:קבוצות כדורגל שהתפרקו
דאנקן פרסטון

**דאנקן פרסטון** (באנגלית: **Duncan Preston**; נולד ב-11 באוגוסט 1946) הוא שחקן אנגלי. הוא מוכר בעיקר מהופעותיו בתוכניות הטלוויזיה שכתבה ויקטוריה ווד, בהם בתפקיד קליפורד באופרת הסבון הפרודית "Acorn Antiques" ובתפקיד סטן בסיטקום "נשות המזנון" (1998–2000). בשנת 2005 שב וגילם את קליפורד במחזמר "Acorn Antiques The Musical". תפקידים נוספים שלו בטלוויזיה היו בדמות ג'ונתן הסלאם בסיטקום "Surgical Spirit" (בין 1989 ל-1995), אבא של קווין בסדרה "הארי אנפילד וחברים" (1994), ודאגלס פוטס באופרת הסבון "אמרדייל" (2007–2011, ומ-2014 והלאה).

## ביוגרפיה
פרסטון נולד בברדפורד שבמערב יורקשייר. הוא הופיע בתפקידי אורח בסדרות טלוויזיה שונות בהן "Hunters Walk", בסדרה "Secret Army", "המקצוענים", "כל היצורים גדולים כקטנים", "רובין משרווד", "ברז'ראק", "The New Statesman", בסדרה לילדים "שיגעון של עיתון", הסיטקום "Chalk", סדרת הפשע "Boon", "חדר מיון", "Heartbeat", "הטי וייתרופ חוקרת", "הולבי סיטי", "Peak Practice", "רציחות במידסומר", "דיאל ופסקו" ובסדרה הקומית "המשפחה שלי".

פרסטון כיכב בסיטקום הרפואי "Surgical Spirit". ב-2004 הופיע בתפקיד דניס סטוקס באופרת הסבון "קורוניישן סטריט". הוא משחק באופרת הסבון "אמרדייל" בתפקיד דאג פוטס, אביה של לורל תומאס. עוד הופיע בשעשועון "Lily Savage's Blankety Blank".

### תיאטרון
פרסטון הוא שחקן שייקספירי ידוע והופיע בהפקות רבות של הלהקה השייקספירית המלכותית. בין השאר גילם את אנגוס בהפקה של טרוור נאן למחזה "מקבת'", על הבמה ב-1976 ובטלוויזיה ב-1978. בהצגה כיכבו איאן מקלן וג'ודי דנץ'. ב-2007 הופיע בעיבוד בימתי של הספר "אל תיגע בזמיר".

### חיים אישיים
ב-1986 התחתן פרסטון עם השחקנית סוזן פנהליגון , ששיחקה בתפקיד ג'ין הופ באופרת הסבון "אמרדייל". הם התגרשו ב-1992, אבל חזרו לחיות יחד ב-1997. בני הזוג חיים בוולטון-און-תיימז עם בנם טרואן מונרו.

ב-4 בדצמבר 2002 הוענק לפרסטון תואר דוקטור לשם כבוד מטעם אוניברסיטת ברדפורד על תרומתו כשחקן.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:בוגרי האקדמיה המלכותית לאמנות הדרמה
קטגוריה:אנגלים שנולדו ב-1946
טקמאצו

**טָקָמָאצוּ** (ביפנית: **高松市**) היא עיר נמל בצפון האי שיקוקו ביפן, בירתו של מחוז קאגווה. העיר שוכנת לחוף הים הפנימי סטו, ונמלה הוא הנמל הקרוב ביותר לאי הונשו. היא הוכרזה על ידי ממשלת יפן כעיר ליבה.

העיר נוסדה רשמית ב-15 בפברואר 1890. בזמן מלחמת העולם השנייה הופצצה העיר רבות על ידי חיל האוויר של ארצות הברית, זאת מכיוון שנחשבה ליעד אסטרטגי בשל התעשייה הצבאית שבה. 78% משטחי העיר נחרבו.

## ערים תאומות
* 
* 
* 

## קישורים חיצוניים

* 

* 

קטגוריה:יפן: ערים
קטגוריה:שיקוקו
קטגוריה:יישובים שהוקמו ב-1890
סבינה ליבלינג

**סבינה ליבלינג** (1 באפריל 1908 – 21 במאי 1999) הייתה רופאת עיניים, מנהלת מחלקת עיניים בבית החולים איכילוב, (1963) - (1970), האישה הראשונה שניהלה מחלקת עיניים במדינת ישראל, והאישה הראשונה שנתמנתה למנהלת מחלקה בבית החולים איכילוב.

## ביוגרפיה

ליבלינג למדה רפואה בגרמניה עד שגורשה על ידי הנאצים וסיימה את לימודיה בשווייץ. עלתה לארץ ללא ניסיון רפואי וללא ידיעת השפה ותוך זמן קצר התאקלמה. התמחתה בבית החולים הדסה תל אביב, ובמהלך השנים התמנתה לסגנית מנהל המחלקה. עסקה רבות בכירורגיה של העין, ובניתוחי "טוטי" אשר למדה מעמיתה הד"ר יוליוס יעקובי.

ליבלינג התגוררה בקרבת בית החולים הדסה, ברחוב ג'ורג' אליוט 9, ולפני שהיה בביתה מכשיר טלפון, בזמן חרום רפואי, אח או סניטר היה דופק על מפתן ביתה, ותוך מספר דקות הייתה מתייצבת בחדר מיון.
ליבלינג הרחיבה את שירותי מרפאות העיניים, והמחלקה גדלה בתקופתה ל-25 מיטות אשפוז.

ד"ר אפרים סיני שבמחלקתו התמחתה ועבדה תחתיו כרופאה בכירה שנים רבות נזכר :  בשנים האחרונות בהדסה נשאה בעול המחלקה ובשנת 1963 קיבלה את ניהול מחלקת העיניים באיכילוב עד לפרישתה לגמלאות ב-1970, ובכך הפכה לאישה הראשונה שניהלה מחלקה באיכילוב..

לפני צאתה לגמלאות התחילה בהליכי הקמת "בנק הקרניות הארצי", שהיה ממוקם באיכילוב ושירת את כל מחלקות העיניים בארץ, פרופ' משה לזר שקיבל את ניהול המחלקה לאחר יציאתה לגמלאות פתח את "בנק הקרניות"..
משנת 1963 התגוררה בבית מקס ליבלינג ברחוב אידלסון 29 בתל אביב, שהיה שייך לדודה מקס ואשתו, טוני ליבלינג.
לאחר צאתה לגמלאות עבדה באופן פרטי ובמוסד לביטוח לאומי כפוסקת רפואית..

נפטרה ב-1999, נקברה בבית העלמין ירקון.

## ראו גם
* נשים חלוצות במקצועות כירורגיים ביישוב ובמדינת ישראל

## לקריאה נוספת
* פרופ' נסים לוי, יעל לוי, "רופאיה של ארץ-ישראל 1948-1799", איתי בחור - הוצאה לאור, מהדורה שנייה, מרץ 2012, ערך : ליבלינג, סבינה, עמוד 264.

## הערות שוליים

קטגוריה:יהודיות גרמניות
קטגוריה:פליטות רדיפות הנאצים
קטגוריה:נשות העלייה החמישית
קטגוריה:אנשי העלייה החמישית
קטגוריה:רופאות ביישוב
קטגוריה:רופאי עיניים ביישוב
קטגוריה:תל אביב-יפו: רפואה
קטגוריה:רופאות עיניים ישראליות
קטגוריה:רופאי עיניים ישראלים
קטגוריה:סגל המרכז הרפואי תל אביב ע"ש סוראסקי
קטגוריה:סגל בית החולים הדסה תל אביב
קטגוריה:רפואה בישראל: נשים חלוצות
קטגוריה:נשים ראשונות ברפואה
קטגוריה:נשים הקבורות בבית הקברות ירקון
קטגוריה:ישראליות שנולדו ב-1908
קטגוריה:ישראלים שנולדו ב-1908
קטגוריה:ישראליות שנפטרו ב-1999
קטגוריה:ישראלים שנפטרו ב-1999
מגדל השעון של בגדאד

**מגדל השעון של בגדאד** (בערבית: **ساعة بغداد**) הוא בנין ציבור, הממוקם ליד כיכר החגיגות הגדולות, ידי הניצחון והאזור הירוק בבירת עיראק, בגדאד, שהוקם ב-1994.

לפני 2003, שימש הבניין כמוזיאון, והציג מגדל שעון, עם 4 שעונים בראשו.

הבניין ניזוק במהלך מלחמת עיראק. לאחר ששופץ, משמש הבניין כמושב בית המשפט העליון של עיראק.

## קישורים חיצוניים
* תמונת המגדל, בגוגל מפות

קטגוריה:בגדאד: מבנים
קטגוריה:עיראק: מבנים
קטגוריה:מגדלי שעון
קטגוריה:אסיה: מגדלים
מריה פון מלצן

**מריה הלין פרנסואז איזבל גרפין פון מלצן, פראיין צו ורטנברג אונד פנצלין** (בגרמנית: **Maria Helene Françoise Izabel Gräfin von Maltzan, Freiin zu Wartenberg und Penzlin**; 25 במרץ 1909 – 12 בנובמבר 1997) הייתה אריסטוקרטית גרמנייה שפעלה בתנועת ההתנגדות הגרמנית להיטלר ולמפלגה הנאצית, והצילה את חייהם של יהודים רבים בברלין.

## קורות חיים
הרוזנת מריה פון מלצן נולדה למשפחה עשירה בארמון מיליץ' בשלזיה שבגרמניה (היום מיליץ  שבפולין) וגדלה באחוזה המשפחתית בת 18,000 האקר. היא הייתה הצעירה מבין שמונה ילדים במשפחה. לאחר שסיימה את בית הספר היסודי בברלין בשנת 1927, החליטה לבצע מחקרים בזואולוגיה באוניברסיטת ברסלאו (כיום ורוצלב) - מהלך חריג עבור נערה בתקופה זו. משפחתה התנגדה לרעיון אך מוריה תמכו בה. בשנת 1928 נרשמה ללימודים באוניברסיטת מינכן, שם קיבלה דוקטורט במדעי הטבע בשנת 1933.

כאשר הנאצים תפסו את השלטון ב-1933, הצטרפה פון מלצן לתנועת ההתנגדות נגד הנאצים. במשך שנים פעלה במחתרת. ב-1935 חזרה פון מלצן לברלין ומדי פעם הגיבה לקריאות לעזרה מצד יהודים, שיכנה אותם בביתה וסיפקה להם מזון והגנה, על אף שמגוריה היו בקרבה מסוכנת לסוכני הגסטפו. עקב גישתה הפוליטית, שהייתה ידועה למשטר, לא הצליחה פון מלצן להתפרנס ברווחה ונאלצה לעבוד במספר רב של עבודות. ב-1940 החלה ללמוד רפואה וטרינרית וסיימה את לימודיה ב-1943. במהלך מלחמת העולם השנייה סיפקה הרוזנת פון מלצן בשיתוף פעולה עם הכנסייה השוודית מקלט בטוח עבור יותר מ-60 יהודים, עריקים ועובדי כפייה נמלטים, והצליחה לארגן את הברחתם למקום מבטחים. היא זייפה אשרות ומסמכים רשמיים אחרים שסייעו ליהודים רבים להימלט מברלין במשאיות, בהן נהגה לעיתים קרובות היא עצמה.

לפני מלחמת העולם השנייה הכירה פון מלצן את הסופר היהודי הנס הירשל (Hirschel), העורך לשעבר של *Das Dreieck*, כתב-עת אוונגרדי גרמני ספרותי שנוסד ב-1925. מ-1942 ועד סוף המלחמה הגנה על הירשל שהסתתר במקום מסתור בתוך הספה בסלון דירתה בווילמרסדורף וכך הצילה את חייו תוך סיכון חייה. פון מלצן נכנסה להיריון מהירשל וילדה בן. בנה הוכנס לאינקובטור בבית החולים, וזה הופצץ. עקב כך פסק זרם החשמל לאינקובטור, והתינוק מת. זמן קצר לאחר מכן אימצה פון מלצן שתי ילדות.

אחרי המלחמה נישאו פון מלצן והירשל, אך נפרדו לאחר שנתיים. בשנת 1972 נישאה פון מלצן מחדש. במהלך השנים שלאחר המלחמה סייע לפון מלצן אסיר יהודי, שלא שכח את הסיוע שנתנה לו בתקופת המלחמה. פון מלצן התמכרה לסמים ואיבדה את הסמכתה בתור וטרינרית. היא אושפזה בבית חולים פסיכיאטרי, והיה עליה לקרצף רצפות למחייתה.

בשנת 1975 הצליחה לשוב לעבודה בתור וטרינרית בברלין, ומשנת 1981 עבדה במרפאה במחוז קרויצברג. היא התפרסמה בכך שטיפלה בחינם בכלבים שהיו בבעלות פאנקיסטים מקומיים ובמאבקה למען שיפור תנאי חייהם של מהגרים. ב-1986 פרסמה ספר זכרונות שפרסם אותה ופתח בירור בעניינה, בירור אשר הביא להכרה בה בתור חסידת אומות העולם לאחר שנה.

## לעיון נוסף
* "אסור" (1984), סרט מאת אנתוני פייג' שמבוסס על חייה של מריה פון מלצן

* 


## ראו גם
* התנגדות גרמנית לנאציזם
* ולטר פון רייכנאו

## קישורים חיצוניים

* ביוגרפיה קצרה ותמונות
* ביוגרפיה קצרה
* ביוגרפיה 
* 
* 

## הערות שוליים

קטגוריה:גרמניות חסידות אומות העולם
קטגוריה:מצילים בשואה: גרמניה
קטגוריה:אצולה גרמנית
קטגוריה:גרמניות שנולדו ב-1909
קטגוריה:גרמנים שנולדו ב-1909
קטגוריה:גרמניות שנפטרו ב-1997
נתי אפרתי

**נתן (נתי) אפרתי** (נולד ב-1955) הוא קצין צה"ל במילואים בדרגת תת-אלוף שכיהן כקצין לוגיסטיקה ראשי. מכהן כראש אגף המבצעים הלוגיסטיים והנכסים (אמו"ן) במשרד הביטחון.

## ביוגרפיה
אפרתי התגייס לצה"ל ב-1973 ושירת כמש"ק תחזוקה. ב-1976 סיים קורס קצינים ושירת כעוזר קצין אספקה באוגדה 560. ב-1977 מונה לקצין אספקה בחטיבה 8, ב-1978 למפקד פלוגה מפקדה בגדוד 84. לאחר מכן שימש קצין אספקה וקצין תחזוקה באגד ארטילרי 209. ב-1983 מונה למדריך תחזוקה בענף אימון יחידות בבה"ד 6 וב-1984 מונה לראש מדור מבצעים בענף תחזוקה באגף האפסנאות. ב-1987 מונה לקצין תחזוקה של אוגדה 560 וב-1988 לקצין התחזוקה של עוצבת הגליל. ב-1991 מונה לראש ענף תחזוקה באגף אפסנאות וב-1993 מונה לקצין התחזוקה של פיקוד המרכז בדרגת אלוף-משנה. ב-1996 מונה לראש מחלקת תחזוקה באגף הלוגיסטיקה והטכנולוגיה. בשנים 1998 עד 2001 כיהן כקצין לוגיסטיקה ראשי בדרגת תת-אלוף.

לאחר שחרורו עבד באגף ההנדסה והבינוי במשרד הביטחון, שימש ראש מנהל המעבר דרומה במשרד ובנובמבר 2016 מונה לראש אגף המבצעים הלוגיסטיים והנכסים.

אפרתי אלמן ואב לארבעה. הוא בוגר תואר ראשון ושני במנהל עסקים.

## קישורים חיצוניים
* נתי אפרתי באתר אגף הטכנולוגיה והלוגיסטיקה

## הערות שוליים

קטגוריה:תתי-אלופים בצה"ל
קטגוריה:קציני לוגיסטיקה ראשיים
קטגוריה:ראשי האגף למבצעים לוגיסטיים ונכסים
קטגוריה:ישראלים שנולדו ב-1955
הארמייה הרביעית (רומניה)

**הארמייה הרביעית** (ברומנית: **Armata a 4-a Română**) הייתה ארמייה רומנית, שפעלה מסוף המאה ה-19 עד לשנת 1990, ולחמה במלחמת העולם הראשונה ובמלחמת העולם השנייה.

## היסטוריה
### מלחמת העולם הראשונה
עם הצטרפות רומניה לצד מדינות ההסכמה, נפרסה הארמייה הרביעית בגבול עם הונגריה, והשתתפה בקרב על טרנסילבניה. לאחר מכן לחמה הארמייה בקרבות השונים, ובכלל זה בקרב בוקרשט, ולאחר נפילת בוקרשט בדצמבר 1916 פורקה הארמייה.

### מלחמת העולם השנייה
במחצית השנייה של שנת 1941, תחת פיקודו של גנרל ניקולאה צ'יופרקה, לחמה הארמייה לצד הוורמאכט במהלך פלישת מדינות הציר לברית המועצות בגזרה הדרומית של החזית הסובייטית, והשתתפה בקרב אודסה. בשנת 1942 השתתפה הארמייה בקרבות סביב סטלינגרד, והגנה על האגף הדרומי של אגד הכוחות הגרמני, שתקף את העיר. במסגרת מבצע אורנוס הותקפה הארמייה על ידי כוחות סובייטיים עדיפים וספגה אבדות כבדות. בדצמבר 1942 היא השתתפה במאמץ הגרמני הכושל לחלץ את הארמייה הגרמנית השישית, שכותרה בכיס סטלינגרד, וספגה שוב אבדות כבדות במהלך מתקפת הנגד הסובייטית, שבאה בעקבותיו.

בשנים 1943–1944 לחמה הארמייה בקרבות הנסיגה, שניהלו כוחות הציר בשטח אוקראינה ולאחר מכן ברומניה. לאחר מעבר ממלכת רומניה לצד בעלות הברית בעקבות תבוסת כוחות הציר במבצע יאשי-קישינב, וכיבוש רומניה על ידי כוחות הצבא האדום באוגוסט 1944, לחמה הארמייה לצד הצבא הסובייטי בקרבות בשטח הונגריה עד לתום המלחמה.

### המלחמה הקרה
הארמייה התקיימה במהלך המלחמה הקרה כחלק מברית ורשה, ופורקה לאחר קריסת ברית המועצות.

## ראו גם
* קרב סטלינגרד

## קישורים חיצוניים
* הארמייה הרביעית במלחמת העולם השנייה

קטגוריה:יחידות צבא רומניות במלחמת העולם השנייה
קטגוריה:רומניה במלחמת העולם הראשונה
4
4
מקס הייסטינגס

**מקס יו מקדונלד הייסטינגס** (באנגלית: **Max Hugh Macdonald Hastings**; נולד ב-28 בדצמבר 1945) הוא היסטוריון בריטי שכתב רבות על מלחמת העולם השנייה בפרט ועל המאה ה-20 בכלל. הייסטינגס הוא חבר האגודה המלכותית לספרות וחבר באגודה המלכותית להיסטוריה.

## ביוגרפיה
הייסטינגס נולד וגדל בלמבת שבאנגליה. התחנך בבית הספר צ'ארטרהאוס ובאוניברסיטת אוקספורד, אותה עזב לאחר שנה. הוא פנה לעיתונאות ועבד ככתב צבאי בעבור ה-BBC והאיבניניג סטנדרד, וסיקר בין היתר את מלחמת פוקלנד. לאחר מכן שימש כעורך וכעורך ראשי של הדיילי טלגרף. בשנת 1996 הפך לעורך האיבניניג סטנדרד. בשנת 2002 פרש לגמלאות והוענק לו תואר אבירות. הייסטינגס פרסם שורה של ספרים אודות מלחמת העולם השנייה, כמו גם ביוגרפיה אודות יוני נתניהו.

## ספריו
* **יוני**, הוצאת עידנים, 1979.
* **ארמגדון: הקרב על גרמניה 1944–1945**, הוצאת דביר, 2007.
* **פורענות: 1914, אירופה יוצאת למלחמה**, מאנגלית: משה סביליה־שרון, מודן הוצאה לאור, 2014. 
* **נפתחו שערי הגיהנום: מלחמת העולם השנייה 1939–1945**, מאנגלית: משה סביליה־שרון, הוצאת מודן, 2015.
* **וייטנאם: טרגדיה אפית 1945–1975**, מאנגלית: משה סביליה־שרון, הוצאת מודן, 2021.

## קישורים חיצוניים

* .
* 

## הערות שוליים

קטגוריה:סופרים בריטים
קטגוריה:היסטוריונים בריטים
קטגוריה:היסטוריונים של מלחמת העולם השנייה
קטגוריה:חברי האגודה המלכותית לספרות
קטגוריה:אבירים בריטים
קטגוריה:עיתונאים בריטים
קטגוריה:היסטוריונים צבאיים
קטגוריה:כתבים צבאיים בריטים
קטגוריה:בריטים שנולדו ב-1945
יוסוף פאולסן

**יוסוף יורארי פאולסן** (בדנית: **Yussuf Yurary Poulsen**, נולד ב-15 ביוני 1994 בקופנהגן שבדנמרק) הוא כדורגלן דני המשחק בעמדת החלוץ בהמבורג ובנבחרת דנמרק.

## חיים אישיים
פאולסן הוא בן לאב ממוצא טנזני ואם ממוצא דני. אביו היה נווד באוניות, שעגן באחת מעצירותיו בדנמרק, והתאהב באישה מקומית שהייתה לאמו של יוסוף פאולסן. האב נפטר מסרטן כאשר פאולסן היה בן שש.

## קריירת מועדונים
פאולסן החל את קריירת הנוער במועדון הדני ב.ק. סקיולד, ושיחק תחילה כקשר הגנתי, כאשר חברו לקבוצה ולנבחרת דנמרק הצעירה קנת זוהורה תופקד כחלוץ. עם עזיבתו של זוהורה לפ.צ. קופנהגן, עבר פאולסן לשחק בעמדת החלוץ, ולאחר מכן עבר למועדון הדני לינגבי בולדקלוב. פאולסן לא הצליח להתאקלם מיד בלינגבי, וערך רק חמש הופעות בעונת 2011/12, שבסיומה ירדה הקבוצה לליגה הדנית השנייה. בעונת 2012/13 הפך פאולסן לשחקן קבוע במועדון, והבקיע 11 שערים, אך לא הצליח לחזור עמו לליגת העל הדנית.

הצלחתו של פאולסן בלינגבי עוררה עניין במועדונים רבים, והוא חתם בקיץ 2013 בר.ב. לייפציג, מועדון שנבנה באותה תקופה וגייס לשורותיו כישרונות צעירים. ר.ב. לייפציג שיחקה בליגה הגרמנית השלישית בעונת 2013/14, ופאולסן העפיל עם המועדון אל הבונדסליגה השנייה, כשהוא מבקיע עשרה שערי ליגה. בעונת 2014/15 פאולסן ולייפציג כשלו להעפיל אל הבונדסליגה כשסיימו במקום החמישי, למרות 11 שערים של פאולסן. בעונת 2015/16 הצליחו פאולסן ולייפציג להעפיל לראשונה בהיסטוריה לבונדסליגה כאשר סיימו במקום השני בבונדסליגה השנייה אחרי פרייבורג. פאולסן הבקיע בעונה זו שבעה שערים, כשהוא משתף פעולה בהתקפה עם מרסל זביצר, דייבי זלקה, אמיל פורסברג ודומיניק קייזר. במחזור השישי של עונת 2016/17 הבקיע פאולסן את שער הבכורה שלו בבונדסליגה, שהיה שער ניצחון ב-1–2 על אאוגסבורג.

ביולי 2025 לאחר 12 שנה בלייפציג חתם פאולסן בהמבורג.

## קריירה בינלאומית
פאולסן שיחק בכל הנבחרות הצעירות של דנמרק, ובאוקטובר 2014 ערך את הופעת הבכורה בנבחרת דנמרק הבוגרת, במשחק מול נבחרת אלבניה. במוקדמות יורו 2016 הבקיע פאולסן שני שערים, אך נבחרת דנמרק לא הצליחה להעפיל ליורו 2016 עצמו.

בשנת 2018 פאולסן זומן לסגל של דנמרק למונדיאל 2018. במשחק הראשון של דנמרק בשלב הבתים מול נבחרת פרו, בו ניצחה דנמרק 0–1, גרם פאולסן פנדל, אותו החמיץ כריסטיאן קואבה. בהמשך המשחק, הבקיע פאולסן את שער הניצחון. במשחק מול נבחרת אוסטרליה, שהסתיים בתיקו 1-1, גרם פאולסן פנדל נוסף, אותו הבקיע מילה ידינאק. שני הפנדלים שגרם פאולסן נשרקו לאחר התערבות של עוזר שופט וידאו. פאולסן ודנמרק עלו לבסוף לשמינית הגמר, שם הפסידו לנבחרת קרואטיה בפנדלים והודחו מהמונדיאל.

נכלל בסגל נבחרת דנמרק לטורניר מונדיאל 2022.

נכלל בסגל נבחרת דנמרק לטורניר יורו 2024.

## תארים
**ר.ב. לייפציג**
* הגביע הגרמני: 2021/2022, 2022/2023
* הסופר קאפ הגרמני: 2023

## קישורים חיצוניים

## הערות שוליים

קטגוריה:כדורגלנים דנים
קטגוריה:חלוצי כדורגל דנים
קטגוריה:קופנהגן: כדורגלנים
קטגוריה:כדורגלני לינגבי בולדקלוב
קטגוריה:כדורגלני ר.ב. לייפציג
קטגוריה:כדורגלני המבורג
קטגוריה:כדורגלני נבחרת דנמרק
קטגוריה:ספורטאים דנים בגרמניה
קטגוריה:כדורגלני מונדיאל 2018
קטגוריה:כדורגלני יורו 2020
קטגוריה:כדורגלני מונדיאל 2022
קטגוריה:כדורגלני יורו 2024
קטגוריה:דנים שנולדו ב-1994
משה דן טברסקי

רבי **משה דן טברסקי** ( - י"ג בשבט תר"פ) היה אדמו"ר חסידי, בדור השלישי בשושלת סקווירא.

## ביוגרפיה
היה בנו השני של רבי אברהם יהושע העשיל מסקווירא, וחתנו של רבי חיים יהודה מאיר חודורוב מברדיטשוב (חתנו של רבי דוד טברסקי מטולנה). לאחר פטירת סבו רבי יצחק מסקווירא, מילא אביו את מקומו ביחד עם אחיו רבי ישראל ורבי דוד. לאחר פטירתו בג' בכסלו תרמ"ז הקימו האחים חצרות נפרדים בסקווירא, ורבי משה דן מונה כממשיכו של אביו בחצר הוותיקה. החסידים בסקווירא קיבלו את רבי משה דן כמנהיגם ומאידך חסידי סקווירא באירופה היו נוסעים לדודו רבי דוד.

בשנת תרע"ט בעקבות המהפכה הבולשביקית עזב את סקווירא לקייב, יחד עם דודו רבי דוד, שם נפטר עקב המגפות שהשתוללו בעיר בי"ג בשבט ה'תר"פ.

## צאצאיו
* רבי דוד, חתן דודו ר' מרדכי ב"ר דוד מסקווירא. נפטר שנת תר"פ בקייב.
* רבי יצחק (איציקל), כיהן כאדמו"ר מסקווירא בתל אביב. חתן רבי אברהם יהושע העשיל מצ'ודנוב.
* רבי אברהם יושע העשיל, חתן רבי אריה לייב מקאריטא.
* חיה, אשת ר' מרדכי צוקרמן מרעזינא בנו רבי שלמה זלמינא (צוקרמן ) השני ( בנם של רבי יחיאל יוסף / טריאנה צוקרמן ) 
* יענטא דבורה אשת ר' יצחק, בן גיסו ר' מרדכי יוסף מזלטיפולי.

קטגוריה:אדמו"רי סקווירא
קטגוריה:רבנים אוקראינים
פרדיננדו הראשון דה מדיצ'י, הדוכס הגדול של טוסקנה

**פרדיננדו הראשון דה מדיצ'י** (באיטלקית: **Ferdinando I de' Medici**; 30 ביולי 1549 - 3 בפברואר 1609) היה הדוכס הגדול של טוסקנה מה-19 באוקטובר 1587 ועד מותו.

## תולדות חייו
[שמאל|ממוזער|200px|[פסל רכוב על סוס בכיכר סנטיסימה אנונציאטה בפירנצה, מעשה ידי ג'אמבולוניה]]
פרדיננדו, יליד פירנצה, היה בנם החמישי של קוזימו הראשון דה מדיצ'י, הדוכס הגדול של טוסקנה ואשתו לאונור דה טולדו (Eleonora di Toledo; (1522 – 1562), בתו של דון פדרו אלוורז, שליט נאפולי. בגיל 14 מונה לחשמן (קרדינל) ומאז ועד מות אחיו פרנצ'סקו הראשון דה מדיצ'י, הדוכס הגדול של טוסקנה, חי ברומא ויסד שם את וילה מדיצ'י עבורה רכש אוסף אמנות וארכאולוגיה, שחלקו הביא עמו חזרה לפירנצה (הפריטים הידועים ביותר הם שני פסלי אריות שיש המוצבים כיום בגלריית הפסלים הפתוחה בכיכר הסיניוריה במרכז פירנצה). על אף תארו כחשמן, לא כיהן פרדיננדו מעולם ככומר בפועל.

עם מות אחיו פרנצ'קסקו ללא יורשים, נקרא פרדיננדו, בגיל 38, לשוב לפירנצה ולרשת אותו כדוכס הגדול. בניגוד לאחיו, שלא היה פעיל מבחינה שלטונית, והותיר במידה רבה את שלטון בדוכסות לידי והמנגנון הפקידותי היציב שהקים אביו, ביקש פרדיננדו לשלוט בפועל ולקדם מיזמים רבים לרווחת תושבי הדוכסות ולפיאור שמה ושמו של בית מדיצ'י, שבתקופתו הקים סניפים של הבנק המשפחתי ברחבי אירופה. בין היתר הורה פרדיננדו על ייבוש ביצות, נטיעת עצי תות לאורך הדרכים עבור תעשיית המשי, סלילת דרכים ופיתוח הנמל בליבורנו. הוא גילה יחס סובלני ליהודים ואף הוציא צו המזמין סוחרים יהודים להתיישב בליבורנו ובפיזה.

פרדיננדו כרת בריתות עם מדינות שכנות על ידי נישואיו לכריסטינה מלורן, בתו של דוכס לורן והשאת אחותו, מארי דה מדיצ'י לאנרי הרביעי, מלך צרפת. את בנו, קוזימו השני, השיא למריה מגדלנה, ארכידוכסית אוסטריה מבית הבסבורג, ששלט גם בספרד, אשר הציבה איום מתמיד של חופי טוסקנה מכיוון הים הטירני. ב-1605 הביא פרדיננדו לבחירת בן משפחתו, אלסנדרו דה מדיצ'י לאפיפיור לאו האחד-עשר, שאמנם נפטר כעבור חודש, אך ממשיכו פאולוס החמישי היה תומך בית מדיצ'י. הקשר האמיץ למדינת האפיפיור הביא לחקיקה דתית מחמירה בטוסקנה ולמתן מעמד בכיר לאנשי הכמורה (קלריקליזם).

ב-1608 תמך פרדיננדו במשלחת לחופי גיאנה הצרפתית של ימינו, בשם "משלחת ת'ורנטון", שאף ניסתה להקים באזור מושבה טוסקנית, אך מותו הפתאומי עצר את הניסיון. עם מותו, בפברואר 1609 הותיר מדינה עשירה ויציבה, אך נסיונותיו בשדה הדיפלומטיה הבין לאומית היו בעוכרי הדוכסות וגררו אותה אל שורה של סכסוכים ומאבקים.

## משפחתו
* **[[קוזימו השני דה מדיצ'י, הדוכס הגדול של טוסקנה|קוזימו השני]]** (1590–1621), בנו ויורשו, הושא למריה מגדלנה, ארכידוכסית אוסטריה מבית הבסבורג
* **אלואונורה** (1591–1617), מתה ברווקותה
* **קתרינה**, מושלת סיינה (1593–1629), נישאה לפרדיננדו גונזאגה, דוכס מנטובה
* **פרנצ'סקו** (1594–1614), מת ברווקותו
* **קרלו** (1595–1666), הועלה לדרגת חשמן על ידי פאולוס החמישי ב-1615, מת ברווקותו
* **פיליפינו** (1598–1602), מת בילדותו
* **לורנצו** (1599–1648), מת ברווקותו
* **מריה מגדלנה** (1600–1633), הייתה נכה ומתה ברווקותה
* **[[קלאודיה דה מדיצ'י|קלאודיה]]**, עוצרת אוסטריה, התחתנה עם פדריקו דלה רוברה, דוכס אורבינו ולאחריו עם לאופולד החמישי, ארכידוכס אוסטריה

## קישורים חיצוניים

* ערך עליו באתר משפחת מדיצ'י
* 
* 
* 

## הערות שוליים

פרדיננדו 1
פרדיננדו
קטגוריה:ילידי 1549
קטגוריה:נפטרים ב-1609
ריינס פריבס

**ריינולד ריצ'רד "ריינס" פריבס** (באנגלית: **Reinhold Richard "Reince" Priebus**; נולד ב-18 במרץ 1972) הוא עורך דין ופוליטיקאי אמריקאי, לשעבר ראש סגל הבית הלבן תחת הנשיא דונלד טראמפ. קודם לכן כיהן כיו"ר הוועדה הרפובליקנית הלאומית וכיו"ר המפלגה בוויסקונסין.

## ביוגרפיה
פריבס, בנם של ריצ'רד ודימיטרה, נולד בניו ג'רזי וגדל בקנושה שבוויסקונסין. ב-1994 סיים תואר ראשון בהצטיינות במדע המדינה ואנגלית מאוניברסיטת ויסקונסין–וייטווטר. במהלך לימודיו היה נשיא אגודת הסטודנטים וראש תא המפלגה הרפובליקנית. לאחר הלימודים עבד עבור ועדת החינוך של האספה הלאומית של ויסקונסין (בית הנבחרים של המדינה), ולאחר מכן בבית המשפט לערעורים של ויסקונסין, בבית המשפט העליון של ויסקונסין, ובבית המשפט הפדרלי של מחוז דרום פלורידה. ב-1998 סיים תואר JD בהצטיינות במשפטים באוניברסיטת מיאמי. בתקופת לימודיו כיהן כראש נציגות הסטודנטים של בית הספר למשפטים. הוא שב לוויסקונסין ועבד כעורך דין בפירמת עורכי הדין Michael Best & Friedrich LLP בה נהיה שותף ב-2006.

ב-2004 התמודד מטעם המפלגה הרפובליקנית לסנאט של ויסקונסין, אך הפסיד לסנאטור המכהן. הוא שימש גזבר וסגן יו"ר המפלגה הרפובליקנית בוויסקונסין. ב-2007 נבחר ליו"ר המפלגה בוויסקונסין, הצעיר ביותר לכהן בתפקיד זה. ב-2009 מונה ליועץ המשפטי של הוועדה הרפובליקנית הלאומית. הוא התפטר מתפקידו בדצמבר 2010 לקראת התמודדותו ליו"ר הוועדה, ובינואר 2011 נבחר לתפקיד אחרי שגבר על אן וגנר. בינואר 2013 ובינואר 2015 נבחר לכהונות נוספות כיו"ר הוועדה. במהלך תפקידו הוביל את שיקום המפלגה ויציאתה מחובות. הוא מקורב לפול ראיין לו סייע להיבחר לראשונה לקונגרס ב-1998, והשניים תמכו לאורך השנים זה בזה בגיוס כספים ובמערכות בחירות, וכן למושל ויסקונסין סקוט ווקר.

במהלך הבחירות לנשיאות ארצות הברית 2016 הגן על בחירתו של דונלד טראמפ כמועמד המפלגה לנשיא, חרף קולות שקראו לוועדה להתנער ממנו. לפריבס נזקפת בניית המנגנון ומתן הגיבוי המפלגתי שסייע לטראמפ להיבחר כנשיא, ולמפלגה הרפובליקנית לשמור על הרוב בסנאט ובבית הנבחרים של ארצות הברית. לאחר הבחירות החליט טראמפ למנותו לראש סגל הבית הלבן, והוא נכנס לתפקידו ב-20 בינואר 2017.

ב-28 ביולי 2017 מינה הנשיא טראמפ את ג'ון קלי לתפקיד ראש סגל הבית הלבן, במקומו של פריבס, שנאלץ לעזוב את תפקידו. כהונתו של פריבס בתפקיד הייתה הקצרה ביותר עבור ראש סגל הבית הלבן למעט כהונות ביניים של ממלאי מקום.

לאחר שירותו בממשל מונה לנשיא והאסטרטג הראשי בפירמת עורכי הדין Michael Best & Friedrich, הוא התגייס לשירות המילואים בצי ארצות הברית, וכן מונה לפרשן פוליטי ברשת CBS.

פריבס נשוי לסאלי, ואב לבן ובת. הוא שימש נשיא התזמורת הפילהרמונית של קנושה ומכהן כחבר הוועד המייעץ שלה. הוא חבר הוועד המייעץ של מרכז Care Net בקנושה, ארגון תמיכה לנשים בהיריון הפועל למניעת הפלות מלאכותיות.

## קישורים חיצוניים

* 
* ריינס פריבס באתר הוועדה הרפובליקנית הלאומית

## הערות שוליים

קטגוריה:בוגרי אוניברסיטת ויסקונסין
קטגוריה:בוגרי אוניברסיטת מיאמי
קטגוריה:חברי הקבינט של ארצות הברית בממשל דונלד טראמפ הראשון
קטגוריה:יושבי ראש הוועדה הרפובליקנית הלאומית
קטגוריה:ראשי הסגל של הבית הלבן
קטגוריה:נשיאות דונלד טראמפ: אישים שפרשו או הודחו
קטגוריה:אמריקאים שהופיעו ברשימת טיים 100
קטגוריה:אמריקאים ממוצא יווני
קטגוריה:אמריקאים ממוצא סודאני
קטגוריה:אמריקאים שנולדו ב-1972
נדנית

**נְדָנִית** (שם מדעי: *Melibe*) הוא סוג של חשופית ים מהמשפחה Tethydidae שבמחלקת הרכיכות.

רוב חשופיות הים הם טורפים, אך הטרף לרוב נייח או בעל יכולת תזוזה איטית כגון ספוגיים או חיטחבים. לעומת זאת, הנדית טורפת יצורים מהירי תנועה, כגון סרטנים קטנים. היא עושה זאת בעזרת איבר דמוי ברדס המצוי בראשה ומסוגל להתרחב ליריעה גדולה המשמשת כמלכודת (בדומה לרשת דייגים). הנדית סורקת את המים, הקרקע או צמחייה בעזרת ה"ברדס" וברגע שחשה בטרף סוגרת את ה"ברדס" במהירות ולוכדת אותו בתוכו.

בעולם ידועים כ-16 מינים ושלושה מינים שזהותם אינה מאומתת. בחופי ישראל נפוץ המין נְדָנִית שְׁקוּפָה (Melibe  viridis).

## קישורים חיצוניים

* 

## הערות שוליים

קטגוריה:חשופיות ים
בית הנבחרים של אלבמה

**בית הנבחרים של אלבמה** הוא הבית התחתון בבית המחוקקים של מדינת אלבמה. הוא מהווה חלק חשוב ברשות המחוקקת של המדינה. מקום מושבו של בית הנבחרים נמצא בבירת אלבמה, מונטגומרי. 

## מבנה

הבית מורכב מ-105 חברים. החברים הם תושבי אלבמה. הבית הוא אחד מחמשת הבתים התחתונים היחידים בארצות הברית שהנציגים בהם נבחרים לתקופה של ארבע שנים, ולא שנתיים כפי שנהוג ברוב בתי הנבחרים בארצות הברית, כולל בבית הנבחרים הפדרלי. 

## סמכויות
כל הצעות החוק הקשורות להקצאות כספים וגיוס כספים על ידי מיסים מתחילות את דרכן בבית הנבחרים, כפי שנהוג גם בקונגרס של ארצות הברית. רוב רגיל יכול להעביר כל הצעת חוק, למעט תיקונים לחוקה והקצאות כספים לארגונים לא ממשלתיים. תיקונים לחוקה מצריכים הסכמה של שלוש חמישיות מכלל חברי בית הנבחרים. הקצאות כספים לארגונים לא ממשלתיים, כגון קולג'ים פרטיים, מצריכות הסכמה של שני שלישים מחברי הבית. 

## קישורים חיצוניים
* 

קטגוריה:אלבמה
קטגוריה:בתים תחתונים
קטגוריה:מונטגומרי (אלבמה)
אלבמה
פרנצ'סקו הראשון דה מדיצ'י, הדוכס הגדול של טוסקנה

[200px|ממוזער|שמאל|דיוקנו כילד (1551), מאת [אניולו ברונזינו]]
**פרנצ'סקו הראשון דה מדיצ'י** (באיטלקית: **Francesco I de' Medici**;  25 במרץ 1541 - 19 באוקטובר 1589) היה הדוכס הגדול של טוסקנה באופן רשמי ממות אביו קוזימו הראשון דה מדיצ'י, הדוכס הגדול של טוסקנה ב-21 באפריל 1574 ועד מותו. בפועל כיהן כראש המדינה מאז ויתר אביו על התפקיד ב-1565. שלטונו היה המשך ישיר של ימי אביו, כאשר הדוכסות נשלטה בפועל על ידי הפקידות הבכירה שמינה אביו והייתה כנועה לרצון בית הבסבורג.

## תולדות חייו
פרנצ'סקו, יליד פירנצה, היה בנם הבכור של קוזימו הראשון דה מדיצ'י, הדוכס הגדול של טוסקנה ואשתו לאונור דה טולדו (Eleonora di Toledo; (1522 – 1562), בתו של דון פדרו אלברס, שליט נאפולי. בדצמבר 1562, כאשר היה פרנצ'סקו בן 21, נסעה לאונור אמו עם אחיו הצעירים ג'ובאני (שהיה בן 19 וכבר קרדינל) וגארציה (שהיה בן 15) לפיזה, שהייתה שרויה במגפת מלריה. השלושה נספו במגפה, דבר שהותיר את אביו, קוזימו, שבור והאיץ את החלטתו לפרוש מן השלטון ולהעביר את סמכויותיו לבנו הבכור. בפועל, עם זאת, נוהלה הדוכסות על ידי המנגנון היעיל שהקים האב. לאחר מותו של קוזימו גברה התערבותם של בתי המלוכה של ספרד ובית הבסבורג בנעשה בטוסקנה והם הפעילו אותה לטובת האינטרסים שלהם.

פרנצ'סקו לא גילה רצון לעשייה שלטונית או דיפלומטית, אך גילה תשוקה למדע ולאמנות והיה פטרון של תיאטרון ושל האקדמיה ללימודי בלשנות *La Crusca*, שפיתחה את השפה האיטלקית. כחובב כימיה ואלכימיה, בילה שעות בחדר ייעודי בפאלאצו וקיו (ה-*Studiolo di Francesco I*) שעוטר ביצירותיהם של תלמידי ג'ורג'ו וזארי ושימש כמעבדה וכבית אוסף לצמחים ומינרלים. הוא היה פטרונם של אמנים רבים, כמו טוביאס ורהאכט הפלמי.

ב-1565 נישא ליוהאנה מאוסטריה, הדוכסית הגדולה של טוסקנה, בתו של פרדיננד הראשון, קיסר האימפריה הרומית הקדושה ואחותו של מקסימיליאן השני, קיסר האימפריה הרומית הקדושה. הנישואים לא היו מאושרים. לשניים נולדו בן ושש בנות, מהן רק שתיים הגיעו לבגרות ואחת, אנה, שנפטרה בגיל 15. הבן, פיליפו, שסבל מפגיעה מוחית מולדת (הידרוצפלוס) מת בגיל חמש. יוהאנה מתה ב-1578, בת שלושים. לאחר מותה נישא פרנצ'סקו לפילגשו ביאנקה קאפלו. שניהם מתו ממלריה בהפרש של יום בוילה ליד פראטו, כך שפרנצ'סקו מת ללא יורש ראוי ועם מותו הועבר כתר הדוכס הגדול של טוסקנה לאחיו הצעיר, פרדיננדו, שנקרא לשוב מרומא. במסגרת מאמציו לכרות בריתות חדשות, השיא פרדיננדו את בת אחיו, מארי דה מדיצ'י לאנרי הרביעי, מלך צרפת.

## בתרבות ובאמנות
דיוקנו של פרנצ'סקו כילד בן 10 הונצח בציור ידוע מאת אניולו ברונזינו, המוצג בגלריה אופיצי בפירנצה.

מזרקת נפטון ליד הפלאצו וקיו בכיכר הסיניוריה מאת ברתולומאו אמנטי (Bartolomeo Ammannati) יחד עם ג'אמבולוניה ואחרים הוקמה לכבוד חתונתו של פרנצ'סקו עם יוהאנה מאוסטריה.

עלילת המחזה *Women Beware Women* מאת תומאס מידלטון (1658) נסובה סביב אירועי נישואיו של פרנצ'סקו לביאנקה קאפלו ומותם של השניים.

## משפחתו
לפרנצ'סקו ויוהאנה נולדו שבעה ילדים:
* אלאונורה דה מדיצ'י (1567–1611), התחתנה עם וינצ'נצו הראשון גונזאגה, דוכס מנטובה
* רומולה דה מדיצ'י (1568)
* אנה דה מדיצ'י (1569–1584)
* איזבלה דה מדיצ'י (1571–1572)
* לוקרציה דה מדיצ'י (1572–1574)
* מארי דה מדיצ'י (1575–1642), התחתנה עם אנרי הרביעי, מלך צרפת
* פיליפו דה מדיצ'י (1577–1582), סבל מהידרוצפלוס ומת בילדותו

## קישורים חיצוניים

* ערך עליו באתר משפחת מדיצ'י
* 

## הערות שוליים

פרנצ'סקו 1
פרנצ'סקו 1
קטגוריה:אלכימאים
קטגוריה:ילידי 1541
קטגוריה:נפטרים ב-1587
החטאים

**החטאים** (באנגלית: **"Past Life"**) הוא סרט קולנוע ישראלי משנת 2016, שכתב וביים אבי נשר. עלילת הסרט מתרחשת בשנת 1977, יש בה התייחסות לתקופת השואה והיא מבוססת על סיפור חייהן האמיתי של שתי האחיות שוש אביגל ואלה מילך-שריף.

המנצח הישראלי ישי שטקלר היה המפיק המוזיקלי של הסרט.

## עלילה
הסרט מבוסס על סיפור אמיתי ומתרחש במהלך שנת 1977, היא שנת המהפך בישראל. במרכזו שתי אחיות קרייריסטיות המתגוררות בירושלים ובתל אביב, האחת עיתונאית בוהמיינית והשנייה זמרת ומלחינה של שירים קלאסיים. כמו במדינה כך גם בחיי שתי הגיבורות והוריהן מתחולל מהפך מטלטל, בעקבות סוד נורא שמתגלה לבנות על אירוע שהתרחש בתקופת השואה.

## שחקנים
* נלי תגר – ננה מילך
* ג'וי ריגר – ספי מילך
* דורון תבורי – ד"ר ברוך מילך, אביהן של השתיים
* יבגניה דודינה – לוסיה מילך, אימן של השתיים
* תום אבני – ירמי קוטלר, בעלה של ננה
* מולי שולמן – אורי לוטן, המורה לזימרה של ספי
* גילת אנקורי – מניה זוננשטיין
* אורנה רוטברג – רבקה חן
* אבי קורניק – דודוש
* לני כהן – אלונה
* אריה צ'רנר – רומק
* קרן צור – ד"ר הבר

## לקריאה נוספת
* **ואולי השמים ריקים** / תרגום ועריכה: שוש מילך-אביגל, אפרים סטן; ירושלים: יד ושם, ידיעות אחרונות, ספרי חמד, תשנ"ט, 1999
* Shmulik Duvdevani, Avi Nesher’s Present-Past Trilogy, New Directions in Israeli Media: Film, Television, and Digital Content, University of Texas Press, 2025

## קישורים חיצוניים

* 
* 
* עידו רוזן, "החטאים" של אבי נשר היא יצירה נוסטלגית מענגת, באתר רשת, 1 בדצמבר 2016
* 
* 
* 
* 

קטגוריה:סרטי 2016
קטגוריה:סרטי אבי נשר
קטגוריה:סרטים ישראליים משנת 2016
קטגוריה:סרטים ישראליים המבוססים על סיפור אמיתי
התקליט השני

**התקליט השני** הוא אלבומה השני של הזמרת סי היימן, שיצא בשנת 1988.

ביולי 1988 הוקלטו שתי הופעות של היימן והלהקה במועדון "צוותא" תל אביב, ישירות לאולפן "די. בי." הסמוך. מתוך הקלטות אלה הופק אלבומה "התקליט השני" (יזהר אשדות הפיק את המופע ועיבד את השירים עם חברי הלהקה).

מתוך האלבום הצליחו השירים: "משוטטת" ו-"עולם תעשייתי". השיר "יורים ובוכים" נכתב על רקע האינתיפאדה הראשונה ונפסל לשידור בגלי צה"ל. היימן לא משלבת כיום את השיר בהופעותיה. כמו כן נכללו באלבום חידושים לשירים: "כמו צמח בר" של רחל שפירא שהולחן על ידי אביה של סי היימן, "שחק אותה - גלגל אותה" של שלום חנוך.

שירים נוספים שהוקלטו באותן הופעות הופיעו שש שנים אחר כך כבונוס בתקליטונים של היימן: "פרפר אל האור", "רק מתוך שינה", "שבור קיר" וגם "Will You" של הייזל אוקונור.

## שירי האלבום

* **כל המילים והלחנים: סי היימן, מלבד: "כמו צמח בר" (רחל שפירא — נחום היימן) ו-"שחק אותה - גלגל אותה" (מילים ולחן שלום חנוך).**
* בתקליט: שירים 1–5 - צד א', שירים 6–10 - צד ב'.

## משתתפים באלבום
* הפקה מוזיקלית - יזהר אשדות.
* עיבודים - יזהר אשדות ולהקה מקומית.
##### נגנים
** להקה מקומית: **
* רן עפרון - קלידים, קולות.
* קובי אייזנמן - גיטרה חשמלית, קולות.
* מישל עמר - תופים.
* צוף פילוסוף - גיטרה בס, קולות.
* סי היימן - מפוחית, פסנתר וקולות.

## קישורים חיצוניים

קטגוריה:אלבומי סי היימן
קטגוריה:אלבומים בעברית
קטגוריה:אלבומים שהופקו על ידי יזהר אשדות
קטגוריה:אלבומי חברת CBS ישראל
קטגוריה:אלבומי הופעה